Verkragtingslagoffer gevra om ‘dag later’ terug te kom(Argieffoto) Die Wes-Kaapse polisiehoof, lt.genl. Yolisa Matakata, sê sy het met afgryse verneem van ŉ voorval waar ŉ vrou van Khayelitsha wat glo verkrag is by die polisiestasie weggewys en aangesê is om ŉ dag later terug te keer. Matakata het dadelik ŉ dissiplinêre ondersoek na die voorval gelas. Luidens die voorlopige ondersoek het ŉ 26-jarige vrou die polisiestasie Maandagaand besoek om die beweerde verkragting aan te meld. Die polisiebeampte wat haar glo weggewys het, is reeds geïdentifiseer. ŉ Senior polisiebeampte van die Khayelitsha-polisiestasie het die slagoffer Dinsdag tuis as deel van die ondersoek besoek en ŉ saak van verkragting is aanhangig gemaak. Die oortreder is nog nie in hegtenis geneem nie en die polisie volg verskeie leidrade op. “Ek kan nie wag dat die dissiplinêre ondersoek afgehandel word nie. Nie net is dit ŉ verleentheid dat ŉ misdaadslagoffer sonder hulp by ŉ polisiestasie weg is nie, maar die bewerings oor wat gebeur het, lyk ook na pligsversuim deur die polisie. Die ongelukkige voorval kom boonop op ŉ tydstip dat die land ŉ opdraande stryd teen kommerwekkende voorvalle van geslagsgeweld voer,” het Matakata gesê. In ŉ onverwante saak ondersoek die onafhanklike polisieondersoekdirektoraat (Opod) die dood van ŉ 39-jarige man wat by die Khayelitsha-polisiestasie aangehou is nadat hy glo sy vriendin ná ŉ woordewisseling vermoor het. Die man is Dinsdagmiddag dood in die aanhoudingselle aangetref.